วันผู้ถือหุ้นแห่งชาติ
ไม่ทราบคุณใส่เงินลงทุนในหุ้นไปเท่าไหร่คะ เท่าราคาตู้เย็น เท่าเครื่องเสียงโฮมเธียเตอร์ เท่ารถยนต์ หรือเท่าบ้านหนึ่งหลัง ทรัพย์สินเหล่านี้เมื่อซื้อแล้วเรายังต้องดูแลบำรุงรักษา แล้วเงินลงทุนในหุ้นละคะ คุณติดตามดูแลอย่างไร
5 มี.ค. 2556

ไม่ทราบคุณใส่เงินลงทุนในหุ้นไปเท่าไหร่คะ เท่าราคาตู้เย็น เท่าเครื่องเสียงโฮมเธียเตอร์ เท่ารถยนต์ หรือเท่าบ้านหนึ่งหลัง ทรัพย์สินเหล่านี้เมื่อซื้อแล้วเรายังต้องดูแลบำรุงรักษา แล้วเงินลงทุนในหุ้นละคะ คุณติดตามดูแลอย่างไร 
หนึ่งปีมีครั้งเดียวกับการประชุมผู้ถือหุ้นสามัญประจำปี (Annual General Meeting : AGM) การประชุมที่จะทำให้ผู้ถือหุ้นรู้ถึงการดำเนินงานของบริษัท ฐานะทางการเงิน และการเปลี่ยนแปลงที่สำคัญ เสมือนเข้าไปสำรวจตรวจดูทรัพย์สินของตัวเองปีละครั้ง แล้วยังได้ใช้สิทธิตามกลไกทางกฎหมายที่กำหนดให้เรื่องสำคัญของบริษัทมหาชนจำกัดต้องได้รับมติเห็นชอบจากผู้ถือหุ้น เช่น การจ่ายเงินปันผล การเลือกตั้งกรรมการ การจ่ายค่าตอบแทนกรรมการ การเพิ่มทุนลดทุน การทำรายการที่เกี่ยวโยง การได้มาหรือจำหน่ายทรัพย์สินสำคัญ ซึ่งในการประชุมหลายครั้ง ผู้ถือหุ้นสามารถช่วยปกป้องผลประโยชน์ของบริษัทไว้ได้ด้วยการซักถามผู้บริหารและลงคะแนนเสียงเพื่อรักษาผลประโยชน์ของบริษัท 
ก่อนเข้าประชุม ผู้ถือหุ้นต้องเตรียมตัว ต้องอ่านหนังสือนัดประชุมและเอกสารประกอบให้ละเอียด จดประเด็นที่มีข้อสงสัยไว้ซักถาม แต่หากไม่สามารถเข้าประชุมได้ ควรมอบฉันทะให้บุคคลที่รู้จักหรือกรรมการอิสระของบริษัท ซึ่งบริษัทมักจะเสนอชื่อไว้ในแบบมอบฉันทะที่ส่งมาพร้อมหนังสือเชิญประชุม และถ้าให้ดีผู้ถือหุ้นควรมอบฉันทะแบบระบุความเห็นของตนไปด้วย เพราะหากมอบให้ผู้รับมอบฉันทะเป็นผู้ตัดสินใจแทนทั้งหมด ก็เท่ากับเรายกทั้งสิทธิและเสียงให้เขาไป 
ในการประชุม ผู้ถือหุ้นต้องแสดงความเป็นมืออาชีพ ผู้ถือหุ้นไม่ควรร้องขอสิ่งตอบแทนจนเกินสมควร เช่น ขอให้จัดเลี้ยง ขอของที่ระลึกเกินจากที่บริษัทจัดไว้ หรือแสดงความไม่พอใจในสิ่งตอบแทนนั้น ผู้ถือหุ้นควรเข้าใจว่าบริษัทมีภารกิจหลักคือดำเนินธุรกิจให้เติบโตอย่างยั่งยืนเพื่อให้ได้ผลประกอบการที่ดี ซึ่งจะแปรเป็นเงินปันผลให้แก่ผู้ถือหุ้น และบริษัทมีผู้ที่เกี่ยวข้องหลายฝ่ายที่ต้องดูแล เช่น เจ้าหนี้ ซึ่งเป็นเจ้าของเงินทุนอีกส่วนหนึ่งด้วย การแจกสิ่งของหรือจัดเลี้ยงผู้ถือหุ้นในโอกาสที่มาประชุมจึงเป็นลักษณะของการขอบคุณเล็กๆ น้อยๆ ซึ่งในต่างประเทศไม่พบว่ามีการทำเช่นนี้ ผู้ถือหุ้นมาประชุมเพราะเป็นหน้าที่ที่ต้องรักษาสิทธิของตน โดยไม่จำเป็นต้องได้รับของตอบแทนใด 
เมื่อสัปดาห์ที่ผ่านมา ก.ล.ต. ร่วมกับสมาคมส่งเสริมผู้ลงทุนไทย และสมาคมบริษัทจดทะเบียนไทย ได้จัดพิธีมอบดาวพิทักษ์สิทธิผู้ถือหุ้นให้แก่อาสาพิทักษ์สิทธิ เพื่อให้ไปปฏิบัติภารกิจเข้าร่วมประชุมผู้ถือหุ้นประจำปี โดยในพิธีดังกล่าวอาสาพิทักษ์สิทธิได้ให้คำมั่นในการทำงาน 3 ข้อ ได้แก่ (1) เต็มใจ ที่จะทุ่มเทและเสียสละ (2) เต็มความรู้ ต้องรู้จักบริษัทที่จะเข้าประชุมเป็นอย่างดี และ (3) เต็มศักดิ์ศรี มีจรรยาบรรณ ...ผู้ถือหุ้นอาจยึดหลักนี้เพื่อเป็น “ผู้ถือหุ้นมืออาชีพในวันผู้ถือหุ้นแห่งชาติ” ด้วยก็ได้นะคะ 
“ก.ล.ต.อยากให้คนไทยลงทุนด้วยความรู้ความเข้าใจที่ถูกต้อง”